<classify> SHIRIKA la Under The Same Sun Tanzania, limeliomba Bunge kupitia upya Sheria ya Watu wenye Ulemavu katika baadhi ya vipengele ili kuwahakikishia upatikanaji wa ajira na usalama wa ajira zao wawapo kazini.Akitoa mada kwenye semina ya wabunge wote jijini hapa, Mwanasheria wa shirika hilo, William Maduhu alisema pamoja na serikali kuwa na sheria ya kuwalinda watu wenye ulemavu, lakini kuna baadhi ya vipengele vinavyohitaji kurekebishwa. Alisema sheria ya sasa inawataka watu wenye ulemavu kupewa ajira, lakini matangazo mengi ya kazi hayaoneshi watu wenye ulemavu wana nafasi gani.Lakini pia sheria inataka kampuni ambazo zitashindwa kuajiri watu wenye ulemavu kutozwa faini ya Sh milioni 2, hiki ni kiasi kidogo kwa kampuni ambazo mtaji wake ni mkubwa, hivyo ni vyema adhabu hii ikaongezwa, alisema.Maduhu aliongeza: Hata linapokuja suala la kampuni au taasisi ya umma kupunguza wafanyakazi, sheria iko kimya haijazungumza namna ya kumlinda mtu mwenye ulemavu, kwani suala hili likija muathirika wa kwanza anakuwa ni mtu mwenye ulemavu. Akijibu hoja, Naibu Waziri, Ofisi ya Waziri Mkuu anayeshughulikia wenye Ulemavu, Stella Ikupa alisema serikali iko katika mchakato wa kufanyia marekebisho sheria hiyo ili iendane na wakati.Ofisa Uhamasishaji na Haki za Binadamu wa Shirika hilo, Perpetua Senkoro aliomba Bunge ku- hakikisha linapitisha Itifaki ya Watu Wenye Ulemavu, iliyoridhiwa na nchi za Afrika Januari, 2018.Wakichangia, Mbunge wa Vunjo, James Mbatia NCCR-Mageuzi alishauri Bunge kupitisha Azimio la kuwalinda watu wenye ualbino na kuondoa mila na imani potofu miongoni mwa jamii, ambao wanaamini viungo vya watu wa albino vinawapa utajiri. Mbunge wa Kaliua, Magdalena Sakaya CUF aliitaka Shirika la Under the Same Sun kuhakikisha wanatoa elimu wilayani na vijijini ambako jamii kubwa bado inazungukwa na mila potofu.  <topic>: kitaifa 